**LECTIO DIVINA**

**Is-Seba u Għoxrin Ħadd**

**Matul is-Sena (A)**

**Mt 21,33-43**

**Il-ġebla li warrbu l-bennejja saret il-ġebla tax-xewka: bis-saħħa tal-Mulej seħħ dan**

**“Kien hemm wieħed raġel kap ta’ familja, u ħawwel għalqa dwieli; tellgħalha ħajt tas-sejjieħ madwarha, ħaffrilha magħsar fiha, u bnielha torri, u qabbilha ’l xi bdiewa. U siefer f’art oħra.” (v. 33)**

Is-sid (il-Missier) jieħu l-inizjattiva. Is-sensiela ta’ verbi “*ħawwel* għalqa dwieli u *tellgħalha* ħajt... *ħaffrilha* magħsar... *bnielha* torri...” huma sinjal ċar tal-imħabba li kellu s-sid għal din l-għalqa Nistgħu ngħidu li kienet l-għożża tiegħu. L-ewwel azzjoni (= inizjattiva) jagħmilha hu: iħejji pjan tajjeb b’potenzjalità li jagħmel il-frott.

Il-bdiewa (dawk li jiġu msejħa li jisimgħu l-Kelma u jingħataw missjoni) huma *msejħa*, biex bħal Adam (ara Ġen 2,15) jikkollaboraw ma’ Alla ħallieq u jieħdu ħsieb l-għalqa.

Minkejja li Alla jagħmel l-ewwel azzjoni (inizjattiva) u jagħmel minn kollox biex l-għalqa bid-dwieli tkun kif suppost, iħalli l-bidwi sabiex f’ismu – bil-libertà – iwassal l-għalqa tad-dwieli biex tkun waħda ‘perfetta’ (i.e. tilħaq l-iskop tagħha. Ara Mt 5,48)

**“Meta wasal żmien il-frott, bagħat il-qaddejja tiegħu għand dawk il-bdiewa biex jiġbrulu l-frott li kien imissu. Iżda l-bdiewa qabdu l-qaddejja tiegħu, u lil wieħed sawtuh, lil ieħor qatluh, u lil ieħor ħaġġruh.” (vv. 34-35)**

Il-“qaddejja mibgħuta” (ἀπέστειλεν τοὺς δούλους αὐτοῦ) huma dawk li jappartjenu lis-sid, i.e. lil Alla. Dawn huma l-profeti li jwasslu lil Alla għax huma *mibgħuta* sabiex ikunu *xiehda* (=μαρτυς) ta’ “Alla li hu mħabba” (1 Ġw 4,7s) u perfett. Mibgħuta biex ikunu ta’ għajnuna biex il-bnedmin ikunu “perfetti bħalma perfett hu l-Missier [is-sid] li hu fis-smewwiet” (il-bnedmin jilħqu l-iskop tagħhom, li għalih ġew maħluqa).

Imma x-xorti (ħlas) tal-profeta veru (=għax irid iwassal il-messaġġ veru, sħiħ u mingħajr tgħawwiġ) huwa ż-żeblih, it-tgħajjir, l-inkomprensjoni, il-persekuzzjoni u l-martirju. “Ibni, jekk tiġi biex *taqdi* ’l Mulej, ħejji ruħek għat-tiġrib” (Sir 2,1)

Din l-ewwel azzjoni tal-bdiewa fil-konfront tas-sid u tal-għalqa tiegħu hija biżżejjed biex (skont il-qies tal-bnedmin, ara v. 41) hu jagħmel ħaqq minnhom. Imma “Alla hu hekk differenti li ma jagħmilx differenza.” (S. Fausti), “hu jtalla’ x-xemx tiegħu sew fuq il-ħżiena u sew fuq it-tajbin, u jniżżel ix-xita sew fuq min hu tajjeb u sew fuq min m’huwiex.” (Mt 5,45)

**“Reġa’ bagħtilhom qaddejja oħra aktar minn qabel, u għamlulhom l-istess. Fl-aħħar bagħtilhom lil ibnu.” (vv. 36-37a)**

Fl-aħħar Alla jitkellem bil-Kelma personali tiegħu; il-Verb, Ibnu (ara Lhud 1,1-6)

**“Iżda kif raw lil ibnu, il-bdiewa bdew jgħidu bejniethom, ‘Ara l-werriet! Ejjew noqtuluh, biex il-wirt tiegħu neħduh aħna’” (v. 38)**

Il-bdiewa, fl-Iben ma jaraw xejn għajr ix-xewqat profondi tagħhom (xewqat ta’ suppervja, malinni u egoistiċi – *projection* “Ara l-werriet!”); li jieħdu f’idejhom huma dak li jappartjeni għas-sid u għal ibnu; jieħdu d-dritt għall-wirt billi jeliminaw il-werriet.

Il-bniedem li jaħtaf b’arroganza u vjolenza l-istess rigal li kien se jingħatalu b’xejn.

**“Qabduh, xeħtuh barra mill-għalqa u qatluh.” (v. 39)**

Hija l-istorja li ġa qed tirġri lil Ġesù li qed jgħid din il-parabbola “lill-qassisin il-kbar u lix-xjuħ tal-poplu” (v. 33), li fi żmien jumejn jaqbduh fil-ġnien tal-Ġetsemani, ikeċċuh ’il barra u joqtluh ’il barra mil-ħitan.

**“‘Issa sid l-għalqa x’jagħmlilhom ’il dawk il-bdiewa meta jiġi?’ Qalulu: ‘Jeqridhom qerda ta’ ħżiena li huma, u l-għalqa jqabbilha lil bdiewa oħra li jroddulu l-frott fi żmienu.’” (vv. 40-41)**

Din ir-risposta narawha f’xebħ ma’ dik li ta David lil Natan (ara 2 Sam 12,5s). Hija l-awtokundanna b’mod speċjali ta’ ħafna minn dawk li kienu qed jisimgħu lil Ġesù u li kienu sa jkunu huma stess li jikkundannawh u joqtluh.

Hija r-risposta loġika tal-bniedem antik tal-liġi l-antika (“għajn għal għajn u sinna għal sinna”) li għadu ma ntebaħx li quddiemu stess għandu l-liġi l-ġdida, il-liġi tal-maħfra u l-imħabba, l-ikbar kmandament (Mk 12,29-31)

**“Qalilhom Ġesù: ‘Qatt ma qrajtu fl-Iskrittura li “Il-ġebla li warrbu l-bennejja saret il-ġebla tax-xewka: bis-saħħa tal-Mulej seħħ dan: ħaġa tal-għaġeb f’għajnejna?”’” (v. 42)**

Hija r-risposta ta’ Ġesù għall-istess mistoqsija tiegħu (v. 40)

Bil-qtil tal-Iben, il-bniedem uża l-*libertà* tiegħu (l-iktar ħaġa li tagħmlu bniedem – maħluq fuq ix-xbieha t’Alla; għalhekk l-iktar ħaġa tajba li għandu) biex biha jwettaq l-ikbar ħażen; il-qtil ta’ dak li jagħti l-ħajja. Imma Alla jagħmel minn din l-azzjoni vjolenti li twassal għall-mewt tal-Iben, waħda li *tagħti l-ħajja lil ħafna*. Nisimgħu jidwi l-leħen ta’ Ġużeppi: “Jekk intom ġibtuli fuqi d-deni, Alla biddlu f’ġid, biex iżomm ħajja kotra ta’ ġnus...” (Ġen 50,20, ara ukoll 2 Kor 12,9).

Din hija l-loġika ta’ Alla, inspjegabbli u imprevedibbli li jifmuha biss dawk ta’ qalb sinċiera u umli li jammettu li għandhom bżonn jikkonvertu, li jammettu li huma midinba u li jħossu l-bżonn tal-Iben.

“**Għalhekk ngħidilkom li s-Saltna ta’ Alla tittieħed minn għandkom u tingaħta lil ġens [pagan** (pubblikani u prostituti) ara v. 31**] li jagħmel il-frott minnha”. (v. 43)**